Her får han kapteinsbind av Blå Kors (fra Agderposten.no) – Blå Kors – Kristiansand
Jerv-kaptein Glenn Andersen skal i år bære et spesialsydd kapteinsbind med påskriften snakkommobbing.no. Etter fredagens trening på Levermyr ble bindet tredd på høyrearmen, ved hjelp av Henning Reme, markedsansvarlig i Blå Kors Kristiansand.
Overlevering: Henning Reme i Blå Kors trer kapteinsbindet på armen til Jerv-kaptein Glenn Andersen etter fredagens økt på regntunge Levermyr. (Foto: Alexander Nupen)
– Det landsomfattende tiltaket snakkommobbing.no har sitt utspring hos oss. Jerv er en fin klubb, og vi trenger gode forbilder for å bekjempe mobbing, sa Reme til Agderposten.
Blå Kors hadde i forkant fått målt overarmen til Jerv-kapteinen Glenn Andersen, slik at man ikke måtte tilbake til systua rett før søndagens seriestart i 1. divisjon borte mot Florø.
– Dette satt greit på armen. Vi er godt fornøyd med at vi kan støtte en slik sak. Vi har det bakpå drakta, og kanon at vi også kan fronte det på kapteinsbindet. Hele klubben står bak dette som vi er stolte av, understreker Andersen.
Jerv-kaptein har et et overtroisk forhold til kapteinsbind.
– Fjorårets kapteinbind begynte jeg å bruke igjen på tampen av sesongen. Kanskje det var derfor opprykket glapp, så det bindet ble skrotet. Det nye ryker ikke hvis det blir tap i Florø. Vi skal gi det flere sjanser enn som så, men det kan fort være at det kommer nye versjoner utover i sesongen, sier midtstopperen.
– Vi har tatt høyde for det, både når det gjelder farger og layout, kvitterer Henning Reme.
FK Jerv innledet et samarbeid med Blå Kors for to år siden.
A-laget har spilt med snakkommobbing.no på baksiden av drakta – som den eneste fotballklubben i de to øverste divisjonene, ifølge Reme.
Over 5.000 henvendelser
I forbindelse med oppstarten av prosjektet skrev Agderposten i 2015 at 155.000 barn og unge jevnlig opplever å bli mobbet og krenket.
Snakkommobbing.no er en nasjonal chattetjeneste der brukerne er anonyme. Ifølge årsrapporten er tjenesten Norge første spissede lavterskeltilbud for barn og unge i alderen 9-19 år.